**Svatko kroči svojom stazom**

*Stvoreni smo slobodni.*

*Ti čovječe koji čitaš ova slova, komu su sve nade pale u bezdan mraka svoga ili tuđeg nemara vrati se ponovno i slobodno pročitaj početak. Da, ti koji ni u molitvi ni u srcu drugoga ne pronalaziš vrijedan spomen, da baš ti stvoren si slobodan, stvoren si s ciljevima, s borbom. I onda kad si sam sebe otpisao i umom osudio znaj da u svakom trenutku možeš odabrati. Ti možeš znati, možeš osjetiti i čuti.*

*Gospodar si svoje budućnosti i On te toliko ljubi da će uvijek na tvoju odluku samo reći: „dobro, ti si tako odlučio.“ I to ne umanjuje Njegovo Božanstvo ni Njegovu veličinu, baš suprotno, pokazuje Njegovu neograničenu moć i još veću ljubav prema tebi. Ljubav koja je zbog tvoje odluke hodala ovom zemljom, tebi za spasenje.*

*Razumiješ li čitatelju što ti želim reći? Razumiješ li da ti u svakom retku pokušavam otkriti tajnu tvoga puta, tvoje staze? I da će svaki tvoj pogled biti samo tvoj, pogled samo tvoje duše. Zašto onda, čovječe, biraš ropstvo. Zašto svoju slobodu činiš neslobodom, zašto odbacuješ dar kojeg ti je On svojom krvlju predao?*

*Molim te, ne čini sebe robom, jer Njegovo si dijete. Molim te, odaberi slobodom slobodu. Odaberi stazu slobodnog koraka. Znam, čovječe, bit će teško i već je. Ali molim te, upamti, na toj stazi hodao je i On. Hodao je pod osudama, nerazumijevanjima, strahovima, bolima. Ali izdržao je i otišao na križ da ti budeš slobodan, da se boriš, da donosiš odluke, da ti bude teško i bolno i mračno. Ali znaj, uskrsnuo je iz ljubavi, prema tebi i prema slobodnom koraku staze kojom ti gaziš, koju samo ti biraš.*

*Kroči stazom istine i ne boj se, ona ima svoje vječno odmorište.*

***Ana-Marija Prusac***

***9.a***